Radiostasie vat vyf vir voedselsekerheidDie span by GROOTfm.90.5 het onlangs help tuine aanlê by vyf welsynsorganisasies. (Foto: Verskaf) GROOTfm 90.5, ŉ gemeenskapradiostasie in die Jakarandastad, het saam met die span van Garden of Life hande gevat om vyf groentetuine by vyf niewinsgewende organisasies aan te plant. Die vyf organisasies wat deelgeneem het aan die vyfdag-projek was Louis Botha Kinderhuis, Centurion Hospice, Kungwini Welfare Organisation, Ebony Park Hope Centre en Abba House, huis van veiligheid vir kinders en babas. Weens die onluste vroeër die maand kon die span ongelukkig nie ŉ groentetuin by Ebony Park Hope Centre plant nie, maar het wel Genesis-voedselpakkies met behulp van ŉ borgskap van Laeveld Agrochem na Kerk Sonder Mure, Centurion, geneem. Garden of Life, onder leiding van Steven Barnard, leer mense – van oud tot jonk – hoe om deur middel van herwinbare produkte ŉ volhoubare, waterspaarsamige groentetuin te plant. Die proses begin deur ŉ saadjie in ŉ eierboks te plant – twee per houer om sukses te verbeter. Nadat jy ŉ klein bietjie water oorgesprinkel het, bedek jy die eierboks met weggooiplastiek om sodoende ŉ mini-kweekhuis te skep. Nadat ongeveer 28 dae verby is, behoort jy plantasie-saailinge te hê wat gereed is om grond toe te gaan. Hoe gemaak as jy nie plek in jou agtertuin het nie? Gebruik weggooibande. Vul hierdie bande met grond, gemeng met die nodige aanvullings soos hoendermis en kompos. Neem ŉ tweeliter-plastiekbottel, sny dit middeldeur, en maak 12 gate in die onderste helfte. Dit staan dan nie meer bekend as ŉ plastiekbottel nie, maar ŉ hidroponiese stelsel, volgens Garden of Life-lid Keith Fransch. Plaas dié helfte in die middel van jou grondgevulde buiteband. Plant nou sowat ses saailinge, een hand uit mekaar uit. Gooi weekliks water in die hidroponiese stelsel, en wanneer jou saailinge met koue weer bedreig word, gebruik die boonste helfte van die plastiekbottel om die saailinge te bedek en te beskerm. Die inkomstepotensiaal? Spinasie kan byvoorbeeld ses keer geoes word. Ses plante vermenigvuldig met ses “oeste” is gelyk aan 36 bossies. Teen R10 ŉ bossie kan jy gemaklik R360 per keer verdien. “Dit was deel van die radiostasie se Mandeladagviering en het aangesluit by vanjaar se tema vir die dag, naamlik voedselsekerheid,” het Sonet Stofberg, skakelbeampte en projekkoördineerder van dié radiostasie, gesê. Volgens Stofberg is voedsel tans ŉ groot uitdaging in Suid-Afrika. “Dit is nou wat die voorraad en die voorsiening betref. Om iemand wys te maak oor die plant van hul eie groente bemagtig nie net om hulle aan die voorraad te voldoen nie, maar ook die voorsiening. Dit bemagtig die organisasies en individue verder om ŉ potensiële inkomste te verdien.” (Foto: Verskaf) ŉ Paar feite oor die voedselsituasie in Suid-Afrika: “Ons is dankbaar vir al die rolspelers betrokke by hierdie vrugtevolle, oftewel groentevolle vyf dae,” het Stofberg bygevoeg.